Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 2003/87/EΚ διασαφηνίζοντας τις διατάξεις για τον χρόνο διεξαγωγής των πλειστηριασμών δικαιωμάτων εκπομπής αερίων θερμοκηπίου /* COM/2012/0416 final - 2012/0202 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΕΙΣΑΓΩΓΗ Με το Σύστημα Εμπορίας Δικαιωμάτων Εκπομπής της Ευρωπαϊκής Ένωσης (ΣΕΔΕ της ΕΕ), που θεσπίστηκε με την οδηγία 2003/87/EΚ, δημιουργήθηκε η πρώτη μεγάλη αγορά ανθρακούχων εκπομπών παγκοσμίως και διαμορφώνεται σε ενωσιακή κλίμακα η τιμή των εκπομπών αυτών. Θεωρείται γενικά ότι η εν λόγω αγορά είναι ρευστή και βασίζεται σε υποδομή που λειτουργεί ικανοποιητικά. Μέρος της υποδομής αυτής σχετίζεται με τον τρόπο πλειστηριασμού δικαιωμάτων εκπομπών, για τον οποίο η οδηγία αναθέτει στην Επιτροπή εκτελεστικές αρμοδιότητες, ασκούμενες συγκεκριμένα με την έκδοση κανονισμού για «τον χρόνο διεξαγωγής, τη διαχείριση και τις λοιπές πτυχές» των πλειστηριασμών. Η Επιτροπή έχει ήδη ασκήσει την αρμοδιότητα αυτή και ο σχετικός κανονισμός έχει ήδη τροποποιηθεί. Ωστόσο, στο πλαίσιο του συνεχιζόμενου διαλόγου σχετικά με την αναγκαιότητα και τις επιλογές μελλοντικής δράσης για την αντιμετώπιση της ανισορροπίας μεταξύ προσφοράς και ζήτησης, ορισμένοι ενδιαφερόμενοι φορείς αμφισβητούν την ερμηνεία στην οποία έχει μέχρι σήμερα στηριχθεί η Επιτροπή όσον αφορά την έκταση των αρμοδιοτήτων της. Θα πρέπει να διασαφηνιστεί επειγόντως η οδηγία ως προς το συγκεκριμένο σημείο, ώστε να αρθεί κάθε αμφιβολία σχετικά με το πεδίο αρμοδιότητας της Επιτροπής και να επιτευχθεί ασφάλεια δικαίου για τα μέτρα που είναι πιθανόν να θεσπίσει στο μέλλον η Επιτροπή με αυτή τη βάση. 2. ΡΥΘΜΙΣΤΙΚΟ ΠΛΑΙΣΙΟ Ένα από τα χαρακτηριστικά της μετάβασης από τη 2η φάση (περίοδος 2008-2012) στην 3η (περίοδος 2013-2020) και των εκτελεστικών διατάξεων που έχουν θεσπιστεί μέχρι σήμερα είναι η βραχυπρόθεσμα αναμενόμενη προσωρινή και σημαντική αύξηση της προσφοράς δικαιωμάτων και διεθνών πιστωτικών μορίων. Αυτό επιτείνει τον ήδη σημαντικό και απρόβλεπτο αντίκτυπο των μακροοικονομικών εξελίξεων, οι οποίες έχουν οδηγήσει σε ουσιαστική μείωση των εκπομπών, που δεν αναμένεται να αυξηθούν σημαντικά κατά τα έτη 2012 και 2013. Αυτός ο συνδυασμός αυξημένης καθαρής προσφοράς και μειωμένης ζήτησης έχει ολοένα μεγαλύτερη επίδραση στην εύρυθμη λειτουργία της ευρωπαϊκής αγοράς ανθρακούχων εκπομπών κατά τη μετάβαση στη 3η φάση. Δεδομένων των έκτακτων αυτών περιστάσεων, η Επιτροπή εξετάζει τώρα αν χρειάζεται νέα αλλαγή του χρονοδιαγράμματος των πλειστηριασμών και θα ζητήσει από τους εμπειρογνώμονες της επιτροπής κλιματικών μεταβολών να μελετήσουν ένα σχέδιο μελλοντικής τροποποίησης του κανονισμού (EΕ) αριθ. 1031/2010 και να διατυπώσουν τις απόψεις τους σχετικά με τη λήψη κατάλληλων μέτρων πριν από το τέλος του έτους. Η Επιτροπή καλεί επίσης κάθε άλλο ενδιαφερόμενο μέρος να εκφράσει τις απόψεις του σχετικά με το εν λόγω σχέδιο και θα επιδιώξει ενεργά τον σχετικό διάλογο. Περισσότερες πληροφορίες παρέχονται στο έγγραφο εργασίας των υπηρεσιών της Επιτροπής «Information provided on the functioning of the EU Emission Trading System, the volumes of greenhouse gas emission allowances auctioned and freely allocated and the impact on the surplus of allowances in the period up to 2020» (Πληροφορίες για τη λειτουργία του συστήματος εμπορίας εκπομπών της ΕΕ, τις ποσότητες δικαιωμάτων εκπομπής αερίων θερμοκηπίου που εκπλειστηριάζονται και που κατανέμονται δωρεάν και για τις επιπτώσεις του πλεονάσματος δικαιωμάτων κατά την περίοδο έως το 2020). Εν τω μεταξύ, η νομοθετική διαδικασία για τη διασαφήνιση του πεδίου αρμοδιότητας της Επιτροπής με την παρούσα πρόταση θα πρέπει να προχωρήσει με ταχύ ρυθμό και ανεξάρτητα από την έκβαση των διαβουλεύσεων με την επιτροπή κλιματικών μεταβολών. Τέλος, η Επιτροπή επιβεβαιώνει τη δέσμευση που ανέλαβε στο πλαίσιο της συμφωνίας επί της οδηγίας για την ενεργειακή απόφαση, να εξετάσει επειγόντως και να καταθέσει επιλογές δράσης, με προοπτική τη θέσπιση και επιπλέον κατάλληλων διαρθρωτικών μέτρων για την ενίσχυση του ΣΕΔΕ κατά την 3η φάση και την αύξηση της αποτελεσματικότητάς του. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Για λόγους ασφάλειας δικαίου, θα πρέπει να διευκρινιστεί ότι, προκειμένου να διασφαλιστεί η εύρυθμη λειτουργία της αγοράς, η Επιτροπή μπορεί να προσαρμόζει το χρονοδιάγραμμα των πλειστηριασμών που καθορίζεται στον κανονισμό (EΕ) αριθ. 1031/2010. Η προτεινόμενη τροποποίηση θα επιφέρει ρητά αυτή τη διασαφήνιση της σχετικής διάταξης της οδηγίας για το ΣΕΔΕ της ΕΕ. 2012/0202 (COD) Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 2003/87/EΚ διασαφηνίζοντας τις διατάξεις για τον χρόνο διεξαγωγής των πλειστηριασμών δικαιωμάτων εκπομπής αερίων θερμοκηπίου (Κείμενο που παρουσιάζει ενδιαφέρον για τον ΕΟΧ) TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1], Έχοντας υπόψη τη γνώμη της Επιτροπής των Περιφερειών[2], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Το άρθρο 10 παράγραφος 4 της οδηγίας 2003/87/EΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/EΚ του Συμβουλίου[3] δεν προσδιορίζει τον τρόπο κατανομής, κατά τη διάρκεια της περιόδου εμπορίας, των ποσοτήτων δικαιωμάτων εκπομπής αερίων θερμοκηπίου που πρόκειται να εκπλειστηριαστούν. (2) Για λόγους ασφάλειας δικαίου και προβλεψιμότητας της αγοράς, θα πρέπει να διευκρινιστεί ότι, σε έκτακτες περιπτώσεις και προκειμένου να διασφαλιστεί η εύρυθμη λειτουργία της αγοράς, η Επιτροπή μπορεί να προσαρμόζει το χρονοδιάγραμμα των πλειστηριασμών σύμφωνα με το άρθρο 10 παράγραφος 4 της οδηγίας 2003/87/EΚ. (3) Συνεπώς, θα πρέπει να τροποποιηθεί αναλόγως η οδηγία 2003/87/EΚ, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 10 παράγραφος 4 πρώτο εδάφιο της οδηγίας 2003/87/EΚ, προστίθεται η ακόλουθη πρόταση: «Όταν είναι σκόπιμο, η Επιτροπή προσαρμόζει το χρονοδιάγραμμα για κάθε περίοδο ώστε να διασφαλίζεται η εύρυθμη λειτουργία της αγοράς.» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 25.7.2012 Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C της , σ. . [2] ΕΕ C της , σ. . [3] ΕΕ L 275 της 25.10.2003, σ. 32.